Guise-Brown spog met driekuns | Netwerk24
Guise-Brown spog met driekuns
17 Junie 2021 20:10
Matt Guise-Brown het Donderdag uitgeblink teen die nasionale o.21-hokkiespan. Foto: Gallo Images
Dit was die tweede van vier wedstryde tussen dié spanne in Potchefstroom om die senior mans te help voorberei vir aanstaande maand se Spele in Tokio.
Die seniors het na 'n hoër rat oorgeskakel en was veral op hul stukke in die derde kwart, wat drie doele van strafhoeke af opgelewer het.
Jethro Eustice het sy tweede doel van die reeks aangeteken met 'n trekhou, waarna Guise-Brown met agtereenvolgende trekhoue in die kol was.
Dayaan Cassiem was vroeër eers in die tweede kwart uiteindelik suksesvol vir die wenspan toe hy binne die sirkel in besit gestel is. Dit het gelyk of hy 'n omgekeerde veeghou gaan probeer, maar hy het vinnig omgeswaai om die doelhok met 'n kragtige poging te laat raas.
Keenan Horne was net daarna byderhand ná 'n dwarsaangee om die telling 2-0 met rustyd te maak.
Trevor de Lora het in die laaste kwart die jonges se enigste doel aangeteken, waarna Guise-Brown 'n strafdoel behaal het om sy driekuns te voltooi.